הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 14, 2015-11-03 12:30

אלי כהן: צהריים טובים, אני מתכבד לפתוח את הישיבה.

אלי כהן: הישיבה הראשונה שלנו תהיה בנושא של תיקון חוק הבנקאות.

אלי כהן: נותרה לנו רק הסתייגות אחת.

אלי כהן: אני שמח באמת להגיד לכם, גם מי שעקב, לראות שגם בנק ישראל בירך על ההסכמות שאליהן הגענו.

אלי כהן: ולכן אני חושב שבהחלט נושא של שיתוף פעולה תוך קידום הנושאים וקביעת איזונים ובלמים היא נכונה.

אלי כהן: ולכן, נצביע רק על ההסתייגות האחרונה, ובזה נסיים.

אלי כהן: בבקשה, אייל.

אורי מקלב: אני רק רוצה, אדוני היושב-ראש, לציין את הנכונות שלך לגמישות, הרגשנו פה שותפים בהשפעה שלנו בשינוי החוק.

אורי מקלב: החוק שחוקק היום הוא לא כפי שהוא נכנס פה.

אורי מקלב: ואנחנו רואים בכוונה באמת לטובת הלקוח, לטובת כולם.

אורי מקלב: אני חושב שהיו שינויים מהותיים מאוד והחוק הזה מגיע, נראה לי, כמעט בצורה מושלמת.

שולי מועלם-רפאלי: בשל יותר.

אורי מקלב: הוא בשל הרבה יותר, הוא מושלם יותר, הגענו עד הנקודה כפי שבחוקים באמת אם יש רצון טוב של היושב-ראש, עבודה נכונה של החברים עם הצוות המקצועי, אני חושב שהגענו לדבר מאוד מאוד טוב שמאוד מאוד מועיל.

אלי כהן: תודה רבה לך, חבר הכנסת מקלב.

אלי כהן: אם כן, ברשותכם, נעבור רק לסעיף הספציפי.

אלי כהן: אייל היועץ המשפטי, בבקשה.

<אייל לב-ארי: בדיון הקודם, כיוון שנטענה טענת נושא חדש על-ידי חבר הכנסת פריג' לגבי התוספת של 400 מיליון, וסך האחוז המסוים ששר האוצר רשאי לקבוע מאותו סך אשראי שיינתן ליחיד או לתאגיד שהכנסתו לא עולה על 100 מיליון שקלים חדשים בשנה - דחתה את הטענה הזאת ועדת הכנסת, ולכן נקבע דיון לעכשיו.

<אייל לב-ארי: יש הסתייגות של חבר הכנסת עיסאווי פריג' לגבי התוספת, שהאחוז שנשאר כרגע בנוסח שבפני הוועדה הוא פתוח, ייקבע כ-80% מסך הערך הנקוב שהונפק כאשראי ליחיד או לתאגיד.

<אייל לב-ארי: וצריך להצביע על ההסתייגות של חבר הכנסת עיסאווי פריג'.

חיים ילין: סלח לי, לא שומעים.

אלי כהן: אייל, תנסה רק להגביר את קולך.

אורי מקלב: הוא הקריא את ההסתייגויות של חבר הכנסת פריג'.

אלי כהן: במסגרת הצעת החוק נקבע מלכתחילה בהצעה שהגישו משרד האוצר, שהאשראי ילך ליחידים או לעסקים שההיקף שלהם הוא מתחת ל-400 מיליון ש"ח.

אלי כהן: על רקע ההערות שנתקבלו מחברי הוועדה, נכנסה תוספת שאומרת שגם עסקים מתחת ל-100 מיליון יזכו גם הם לאשראי.

אלי כהן: יחד אם זאת - - -

חיים ילין: האחוזים ייקבעו על-ידי השר.

אלי כהן: האחוזים ייקבעו על-ידי שר האוצר.

אלי כהן: מכיוון שאני חושב שאנחנו לא צריכים לבוא ולקבוע את זה בצורה שרירותית, אלא נכון שיעשו את זה בצורה מקצועית לטובת העניין.

<אייל לב-ארי: אז ההסתייגות של חבר הכנסת פריג' היא לקבוע כבר את אחוז האשראי שיינתן ליחידים ולעסקים קטנים עד 100 מיליון, זה 80% מהאשראי שגויס.

אלי כהן: מי בעד ההסתייגות?

אלי כהן: מי נגד ההסתייגות?

אלי כהן: בעד – 6

אלי כהן: ההסתייגות לא נתקבלה.

אלי כהן: ההסתייגות נדחתה.

אורי מקלב: אני מבין שהמסתייג לא נמצא בהסתייגות, אבל אולי בגלל שהוא נמצא בוועדת – לפי התקנון מסתייג שלא נמצא אז אי-אפשר גם להצביע, ההסתייגות בטלה.

אורי מקלב: אבל אני לא יודע מה דינה של הסתייגות שהייתה בוועדה קודמת.

שולי מועלם-רפאלי: נכון.

<אייל לב-ארי: עכשיו על הוועדה לאשר פשוט את סעיף קטן (ב): "מקבל האשראי הוא יחיד או תאגיד, ואם הוא תאגיד – הכנסתו השנתית בשנה שקדמה למועד מתן האשראי, לא עלתה על 400 מיליון שקלים חדשים או סכום אחר שקבע שר האוצר".

<אייל לב-ארי: שר האוצר רשאי לקבוע שאחוז מסוים מסך הערך הנקוב של תעודות ההתחייבות שהנפיק התאגיד יינתן כאשראי ליחיד או לתאגיד שהכנסתו השנתית בשנה שקדמה למועד האשראי לא עלתה על 100 מיליון שקלים חדשים.

אלי כהן: מי בעד הסעיף?

אלי כהן: מי נגד?

אלי כהן: בעד – 6

אלי כהן: הסעיף אושר.

אלי כהן: תודה רבה.

אלי כהן: אייל, לפרוטוקול, בבקשה.

<אייל לב-ארי: בעצם, עם הסעיף הזה סיימה הוועדה לאשר את הסעיפים שכלולים בפרק ט' להצעת חוק התוכנית הכלכלית.

אלי כהן: חברים, תודה רבה.

אלי כהן: אני קודם כול רוצה להודות לכל חברי הכנסת שבאמת לקחו חלק ונתנו הערות חשובות שהכנסנו במסגרת הסעיף.

אלי כהן: אני חושב שבהחלט היו כאן תוספות חשובות, וזאת בהחלט נקודת הפתיחה לטיפול בריכוזיות במערכת הפיננסית על-ידי תוספת של גורמים חוץ בנקאיים שיכנסו.

אלי כהן: אני חושב שננקטו גם צעדים שיבואו וישמרו – אם זה חברות ציבוריות, אם זה חברה עם דירוג, ואם זה התוספת של הגופים שיכולים לקבל אשראי.

אלי כהן: אני כמובן רוצה להודות ליועץ המשפטי, לך, אייל; וכמובן לך, אריאלה, מנהלת הוועדה; וכמובן לכם, נציגי האוצר.

אלי כהן: שיהיה בהצלחה, ומחכים לראות את התוצאות בשטח.

אלי כהן: חבר הכנסת ביטן, בבקשה, אם אתה רוצה להוסיף משהו בנושא זה.

דוד ביטן: אני רק רוצה לומר שאני מברך אותך לא רק כיושב-ראש ועדה, זה גם חוק שאתה הרצת, חוק ראשון, וכל הכבוד.

אלי כהן: תודה רבה.

אלי כהן: וגם חברתי כאן איילת נחמיאס ורבין שהייתה שותפה להצעה הפרטית, אז גם לה.

דוד ביטן: לא ידעתי.

דוד ביטן: קודם כול ורבין.

איילת נחמיאס ורבין: לא ראיתם איך התנהגתי יפה?

<קריאה: כן, היא הצביעה בעד.

אלי כהן: אז תודה רבה לכם, ושיהיה לנו בהצלחה.

אלי כהן: אנחנו סוגרים את הדיון הזה, ופותחים את הדיון הבא.

אלי כהן: תודה רבה.